《子瞻尚书惠涵星砚月石风林屏作歌以送之赋十》
宋代·范祖禹

端溪千仞涵明星，虢山木古藏阴灵。
苏公赠我此二宝，使我坐卧瞻云屏。
我观天地间，有物皆流形。
或从清空入幽谷，中夜陨石翻阶蓂。
齐谐志怪不能状，欲说但恐同优伶。
公游浙江探禹穴，长啸宇宙临沧溟。
手攀天河弄星月，醉落大笔还微醒。
故分星月入我室，光照窗户风生庭。
长林偃绝壁，晚色寒青冥。
似闻洪涛卷万木，直干不折当风霆。
玄云欲落雪。夜久孤灯荧。
报赠愧无青玉案，苦吟徒使鬼神听。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。